Source: http://www.mkp.sk/node/6?page=2
Timestamp: 2013-06-20 07:42:09
Document Index: 21585336

Matched Legal Cases: ['§\n1', '§ 4', '§ 1', '§ 5', '§ 8', '§ 8', '§ 1']

IV. fejezet - A helyi szervezet | Magyar Közösség Pártja
IV. fejezet - A helyi szervezet 7.§
1. A helyi szervezet a párt alapszintű szervezeti egysége.
2. A helyi szervezet azon a napon jön létre, amikor az Országos Elnökség az alapító okiratot bejegyzi.
3. A helyi szervezet szervei:
b) a helyi szervezet elnöksége,
c) a helyi szervezet elnöke.
4. A helyi szervezet legkevesebb 10 személy írásos belépési nyilatkozata és a helyi szervezet megalakítására tett szándéknyilatkozatuk alapján hozható létre. A belépési nyilatkozatot és a helyi szervezet alapítására vonatkozó indítványt a járási elnökségnél kell előterjeszteni. Kevesebb mint 10 taggal alapítani és működtetni helyi szervezetet csak indokolva, a járási elnökség engedélyével lehet.
5. Minden településen, valamint Pozsony és Kassa helyhatósággal irányított városrészeiben csak egy helyi szervezet alapítható.
6. A több településből összevont településen működő helyi szervezet az Országos Tanács jóváhagyásával a korábbi önálló településrészekben a helyi szervezet részét alkotó, szervezési egységeket hozhat létre.
a) Ha egy járásban legalább két szomszéd településen a lakosság kis létszáma vagy szórvány jellege miatt folyamatosan akadályokba ütközik az önálló helyi szervezet működtetése, a járási elnökség indoklásával és az Országos Elnökség jóváhagyásával úgy működhet a helyi szervezet, mint az összevont településeken (vö.: 7.§, 6. bek.)
7. A helyi szervezet helyi jellegű társadalmi és politikai ügyekben saját nevében cselekedhet és kötelezettséget vállalhat. Gazdasági kötelezettséget csak a 45. § 4. bekezdésében meghatározott módon vállalhat.
8. A helyi szervezet működését a járási elnökség vagy az Országos Elnökség javaslatára az Országos Tanács szüneteltetheti, amennyiben
a) két évzáró taggyűlés közti időben nem az alapszabály rendelkezéseivel összhangban működik, vagy
b) az összehívott évzáró taggyűlés legalább kétszer egymás után határozatképtelen volt vagy
c) a párt jelöltjeivel szemben független jelöltként induló MKP tagok többen kerülnek a helyi önkormányzat képviselőtestületébe, mint az MKP színeiben indult jelöltek, vagy
d) ha a párt polgármester-jelöltjével szemben függetlenként indult MKP tagot polgármesterré választják, vagy
e) az előző helyhatósági választások eredményéhez képest a felére csökken a párt jelöltjeinek a támogatottsága, vagy a párt helyi képviselőinek a száma, vagy
f) az előző két évben nem vett fel új tagot,
g) nem tartotta magát az Országos Tanácsnak a 9. § 1. és 2. bekezdése értelmében hozott határozatához, és bekövetkezett a 9. § 5. bekezdése szerinti helyzet.
9. A helyi szervezet működését legfeljebb egy évre lehet szüneteltetni. Ebben az időben a helyi szervezet csupán tisztújító taggyűlést tarthat. A szüneteltetés ideje rövidülhet, amennyiben a tisztújító taggyűlés ily módon megtörtént, és a járási elnökség javaslatára az Országos Tanács ezt jóváhagyja.
10. A helyi szervezet működésének szüneteltetése az egyénileg érvényesíthető tagsági jogokat és kötelességeket nem érinti.
11. A helyi szervezet működőképességének helyreállításáért a járási elnökség felel, erről a helyi szervezet szüneteltetésétől számított egy éven belül beszámol az Országos Tanácsnak.
12. Ha a megadott idő alatt a helyi szervezet működőképességének helyreállítása nem sikerül, az Országos Tanács a helyi szervezetet megszüntetheti. A helyi szervezet megszüntetéséről szóló határozatnak tartalmaznia kell az újraalakítására vonatkozó javaslatot, mellyel megbízza a területileg illetékes járási elnökséget a helyi szervezet tagjainak újraregisztrálására.
A helyi szervezet taggyűlése
1. A helyi szervezet legfelsőbb szerve a taggyűlés, amely évente legalább kétszer ülésezik. A taggyűlések egyike évzáró taggyűlés. Rendkívüli taggyűlés összehívását a helyi szervezet tagjainak egyharmada kérheti. Ezen felül évente egyszer nyilvános gyűlést kell tartani. A 7.§ 8. bekezdésétől a 12. bekezdésig felsorolt tényállások miatt az Országos Elnökség az OT felhatalmazása alapján bármikor összehívhatja a helyi szervezet taggyűlését.
2. A taggyűlés a helyi szervezet összes tagjából áll.
3. A taggyűlés határozatképes, amennyiben az összes tagnak több mint a fele jelen van.
4. A taggyűlés a jelen levő tagok egyszerű szavazattöbbségével hozza meg határozatait, és választja meg a tisztségviselőket.
5. A helyi szervezet taggyűlése a tagok javaslata alapján titkos szavazással választja meg a helyi szervezet elnökét, alelnökét, ill. alelnökeit és a helyi szervezet elnökségének többi tagját.
6. A helyi szervezet tisztújító taggyűlése után harminc napon belül a járási elnökség megvizsgálja, hogy az újraválasztott elnök addigi tevékenysége minősíthető-e az Alapszabály 7.§ 8. bekezdés c.,d.,f. pontjában felsorolt tényállások szerint. Amennyiben a megválasztott elnök tevékenysége az Alapszabály ezen cikkelyei szerint elmarasztalható, elveszti tisztségét. Ilyen esetben a helyi szervezet új elnököt választ. Addig az alelnök tölti be ezt a tisztséget.
7. A taggyűlés választja meg a járási konferencia küldötteit.
8. A taggyűlés határozatot fogadhat el a járási konferenciára benyújtandó javaslatokról, ezeket a helyi szervezet küldöttje a járási konferencián az adott napirendi pont tárgyalása során köteles előterjeszteni.
9. A taggyűlés a járási konferencia révén jelölteket javasolhat a párt regionális és központi választott testületeibe, valamint a parlamenti és a kerületi önkormányzati választásokra. A javaslattétel módját az Országos Tanács, valamint az SZMSZ határozza meg.
10. A taggyűlés megvitatja és jóváhagyja vagy elveti:
a) a helyi szervezet zárszámadását;
b) a helyi szervezet tevékenységéről szóló elnökségi beszámolót;
c) a helyi szervezet választási programját, illetve annak teljesítését.
11. A helyi szervezet dönt a tagok felvételéről.
A helyi szervezet és a helyi önkormányzat viszonya
1. A helyi szervezet kizárólagos joga jelölteket állítani a helyhatósági választásra. A helyi önkormányzatba a párt jelöltjeit és a helyi koalíciót a taggyűlés hagyja jóvá. A jelölésről az SZMSZ-ben meghatározott módon a helyi szervezet dönt. A képviselőjelölteket és a polgármester-jelöltet legkésőbb a jelöltek névsorának a törvény által kötelező leadása előtt tizenöt nappal választja meg. Ettől az időponttól eltérni csak előre nem látható esetekben, a járási elnökség egyetértésével lehet.
2. A helyi szervezet jelöltállítási módját az Alapszabály értelmében az Országos Tanács határozhatja meg úgy, hogy bizonyos településeken kötelezi a helyi szervezetet a polgármester-jelölést illetően egyeztetni az Országos Elnökséggel vagy a járási elnökséggel.
3. Ha a párt tagja úgy dönt, hogy a taggyűlésen megválasztott jelölttel/jelöltekkel szemben független jelöltként indul a helyhatósági választáson, a jelöltállító taggyűléstől a választás napjáig tartó időszakaszban panaszt emelhet a helyi szervezet jelöltállításával szemben az Országos Etikai Bizottságnál, ha ezt a helyi szervezet tagjainak legalább egyharmada aláírásával támogatja.
4. A helyhatósági választás után, ha az Országos Tanács nem rendelkezik másként, harminc napon belül össze kell hívni a helyi szervezet taggyűlését, amelyen – ha a jelenlévő tagok egyharmada javasolja – el kell rendelni a helyi szervezet elnökségével szemben a bizalmi szavazást. Tisztújítást kell tartani, amennyiben:
a) a helyi szervezet tagját független jelöltként választották polgármesterré a párt jelöltjével szemben,
b) a párt megválasztott képviselőinek az aránya a helyi önkormányzatban legkevesebb 25 %-kal csökkent az előző választáshoz képest,
c) a jelöltek támogatottsága 50 %-kal csökkent az előző választáshoz képest.
5. A helyi szervezet megvitatja, elfogadja vagy elveti az önkormányzati képviselőinek és polgármesterének tevékenységéről szóló beszámolót.
A helyi szervezet elnöksége
1. A helyi szervezet elnöksége helyi szintű végrehajtó szerv.
2. Legkevesebb három tagja van (elnök, alelnök és pénztáros).
3. Azon községek esetében, ahol a párt jelöltjét választották polgármesterré vagy képviselővé, a polgármester és a párt helyi képviselőcsoportjának vezetője (legalább 3 tagú képviselőcsoport esetén) tisztségéből kifolyólag tagja az elnökségnek.
4. A helyi szervezet elnöksége:
- dönt a taggyűlés összehívásáról,
- előterjeszti a helyi szervezet tevékenységéről szóló beszámolót.
5. Az elnökség határozatképes, ha az ülésen tagjainak több mint a fele jelen van.
6. A helyi szervezet elnökségének megbízatási ideje általában négy év.
A helyi szervezet elnöke 1. A helyi szervezet nevében az elnök jár el. Évente legalább kétszer összehívja a taggyűlést. A taggyűlések időpontjáról és helyszínéről haladéktalanul tájékoztatja a járási elnökséget. Felelős azért, hogy a helyi szervezet tagjai tájékoztatást kapjanak a párt tevékenységéről.
2. A helyi szervezet elnöke évente egyszer nyilvános gyűlést hív össze, melyen a párt önkormányzati képviselői, illetve polgármestere beszámolnak tevékenységükről és a helyi önkormányzat munkájáról.
3. Az elnök köteles a taggyűlést összehívni, ha ezt a helyi szervezet tagjainak legalább az egyharmada vagy a 8.§ 1. bekezdése alapján az Országos Elnökség kéri. A taggyűlést a kérelem kézhezvételétől számított 15 napon belül össze kell hívni.
4. A helyi szervezet elnökét akadályoztatása esetén az alelnök helyettesíti, akire áthárul az elnök összes feladatköre és kötelessége. Ha több mint egy alelnöke van a helyi szervezetnek a feladatköröket az elnök akadályoztatásának esetére a taggyűlés ruházza át valamelyik alelnökre.
5. A helyi szervezet elnökének felmentéséhez a helyi szervezetnél nyilvántartott tagok többségének egyetértő szavazata szükséges.
A helyi szervezet alelnöke
1. Az alelnök felel a helyi szervezet tagnyilvántartásáért.
2. Több alelnök megválasztása esetén hatáskörüket a taggyűlés állapítja meg.
A helyi szervezet gazdálkodása
A helyi szervezet gazdálkodásáért – a párt belső gazdálkodási szabályzatával összhangban – a helyi szervezet pénztárosa felel. A pénztáros felel a tagdíjak beszedéséért, valamint a bevételek és kiadások nyilvántartásáért. A pénztárost az elnökség saját soraiból választja meg.
‹ III. fejezet - A párttagságról
V. fejezet - A párt járási szervei és szervezeti egységei ›
Évzáró taggyűlések Szepsi környékén
Polgármestereink szakmai fóruma Gútán
Berényi József: Összetartozunk ‹‹
Hírvivő, 2013-3